ভারতের সীমান্ত রক্ষাকারী বাহিনী বিএসএফ মহাপরিচালক রমন শ্রীবাস্তব বাংলাদেশ সফরে এসে কথা দিয়েছিলেন সীমান্তে আর মানুষ হত্যা হবে না। তার সেই সফরে সীমান্তে চোরাচালান, মাদক পাচার, নিরস্ত্র বাংলাদেশিদের হত্যাসহ বিভিন্ন ইস্যু নিয়ে আলোচনা হয়। আলোচনার পর সীমান্তবাসী আশায় বুক বেঁধেছিল হয়তো সীমান্তে মানুষ হত্যা বন্ধ হবে। কিন্তু অল্পদিনেই সেই আশা ভঙ্গ হয়েছে। সীমান্তে মানুষ হত্যা বন্ধ হয়নি। এর আগে এবং পরে দুই দেশের পররাষ্ট্র মন্ত্রী পর্যায়ে সীমান্তে বাংলাদেশিদের হত্যা না করার বিষয়ে চুক্তি হয়েছিল। কিন্তু সীমান্তে নিরীহ মানুষ হত্যা বন্ধ হয়নি। লাশের মিছিল থামাতে যখন ফেলানী হত্যার বিচার কিছুটা আশার আলো জাগিয়েছিল, সেই আশা ধূলিসাৎ হয়ে গেছে ঘাতক বেকসুর খালাস পাওয়ায়।